**Informatīvais ziņojums**

**„Latvijas Nacionālā jūras zvejas kontroles programma**

**2021. – 2027. gadam”**

Latvijas Nacionālās jūras zvejas kontroles programma 2021. – 2027. gadam (turpmāk – Zvejas kontroles programma) ir jūras zvejas un ar to saistīto darbību kontroles un uzraudzības plānošanas dokuments, kura nepieciešamību nosaka Kontroles regulas Nr. 1224/2009[[1]](#footnote-1) 46. panta 1. punkts.

Jūras zvejas kontrole nepieciešama, lai sasniegtu Eiropas Savienības Kopējās zivsaimniecības politikas[[2]](#footnote-2) regulas Nr. 1380/2013[[3]](#footnote-3) 2. panta 1. daļā noteikto mērķi – “*zvejas un akvakultūras darbības ilgtermiņā ir ekoloģiski ilgtspējīgas un tiek pārvaldītas atbilstīgi mērķim nodrošināt ieguvumus ekonomiskajā, sociālajā un nodarbinātības jomā un veicināt pārtikas pieejamību*”.

Saskaņā ar **Kontroles regulas Nr. 1224/2009 5.** **panta 3. punktu** dalībvalstis pieņem attiecīgus pasākumus, iedala piemērotus finansiālos resursus, cilvēkresursus un tehniskos resursus un izveido visas administratīvās un tehniskās struktūras, kas vajadzīgas, lai nodrošinātu Kopējās zivsaimniecības politikas darbības jomā veikto darbību kontroli, inspekciju un noteikumu izpildi. Tās kompetentajām iestādēm un ierēdņiem dara pieejamus visus piemērotos līdzekļus, kuri tām dod iespēju pildīt savus uzdevumus.

Iepriekšējā periodā, īstenojot Latvijas Nacionālās jūras zvejas kontroles programmu 2014. – 2020. gadam[[4]](#footnote-4), nodrošināts tajā plānotais zvejas kontroles darbinieku skaits un apmācības, būtiski inspektoru tehniskā aprīkojuma un informācijas sistēmu pilnveidojumi, fiziskās kontroles atbalstot ar datu bāzēs automātiski izskaitļojamiem iespējamiem pārkāpumiem un riska objektiem, tādā veidā uzlabojot jūras zvejas kontroles pārvaldību. Apkopojums par 2014. – 2020. gada programmas īstenošanu iekļauts Pielikumā.

**ZVEJAS KONTROLES RESURSI**

Latvijas jūras zvejas kontroles teritoriju Latvijas jūras ūdeņos veido iekšējie (piekrastes) jūras ūdeņi, teritoriālās jūras ūdeņi un ekskluzīvās ekonomiskās zonas ūdeņi 28,5 tkūkst. km2 platībā. Tāpat Latvijas zvejas kuģu jūras zvejas kontrole jānodrošina arī starptautiskos un citu valstu jūras ūdeņos.

Mencu, brētliņu un reņģu nozveju kā komerciāli nozīmīgākajām sugām nosaka ES līmenī. Saskaņā ar Starptautiskās Jūras pētniecības padomes novērtējumu reņģu un brētliņu krājumu stāvoklis (Baltijas jūrā) novērtēts kā stabils, savukārt mencu krājumi atrodas kritiskā stāvoklī. Kopš 2020. gada specializētā mencu zveja Baltijas jūras autrumu daļā ir aizliegta.

Latvijai pieejamās kopējās kvotēto sugu (brētliņa, reņģe, menca, lasis) zvejas iespējas Baltijas jūrā 2010. gadā bija 76,8 tūkst. tonnu, bet 2020. gadā – 52,2 tūkst. tonnu.

2020. gadā Latvijā bija 941 piekrastes pašpatēriņa zvejnieks un 164 komerczvejnieki, 33 komerczvejnieki, kuri zvejo Rīgas jūras līcī un Baltijas jūrā (aiz piekrastes), kā arī četri komerczvejnieki tāljūras jeb starptautiskajos ūdeņos.

2020. gada 31. decembrī Latvijā bija reģistrēti 660 zvejas kuģi un piekrastes laivas.[[5]](#footnote-5)

2021. gada 25. februārī Latvijā reģistrēts 131 zivju pirmais pircējs.[[6]](#footnote-6)

Zvejas flotes pārvaldību un zivju resursu aizsardzību Eiropas Savienībā nosaka ar Kopējās zivsaimiecības politikas palīdzību. Tās īstenošanu Latvijā nosaka un pārrauga Zemkopības ministrija. Zivju resursu uzskaiti, novērtēšanu, zinātniski pamatotu rekomendāciju izstrādi un zinātnisko ekspertīzi nodrošina valsts zinātniskais institūts “Pārtikas drošības, dzīvnieku veselības un vides zinātniskais institūts “BIOR””[[7]](#footnote-7). Zivju resursu aizsardzību un zvejas uzraudzību jūras ūdeņos veic 33 Valsts vides dienesta[[8]](#footnote-8) darbinieki, tajā skaitā 25 valsts vides inspektori.

Jūras zvejas kontroles nodrošināšanā piedalās arī piekrastes pašvaldības, kuru administratīvajās teritorijās un tām piegulošajos Baltijas jūras un Rīgas jūras līča piekrastes ūdeņos šīs funkcijas īsteno pašvaldības policija un pašvaldības vides kontroles amatpersona. Zivju resursu aizsardzību un uzraudzību atbilstoši kompetencei veic arī Dabas aizsardzības pārvalde, Valsts policija, Valsts robežsardze un Nacionālo bruņoto spēku Jūras spēku Krasta apsardzes dienests, Latvijas Jūras administrācija, Latvijas Jūras akadēmija, Ceļu satiksmes drošības direkcija un Vides aizsardzības un reģionālās attīstības ministrija.

Zemkopības ministrijas valsts informācijas sistēmas “Latvijas zivsaimniecības integrētā kontroles un informācijas sistēma” (LZIKIS) nodrošina zivsaimniecības datu vākšanu un uzglabāšanu tajā.

LZIKIS veic automātisku nozvejas datu un iesniegtās informācijas pārbaudi tiešsaistē, nodrošina informāciju par Latvijas zvejas kuģu zvejas datiem, zvejas pārkāpumiem, zivju izkraušanu, zivju pirmo pirkumu cenām, elektroniskus inspektoru kontroles ziņojumus, zvejas kuģu sarakstiem, zvejnieku un zivju pircēju reģistru, zvejas un akvakultūras produktu partiju izsekojamību līdz mazumtirdzniecības vietai un informatīvo atbalstu gan nacionālo, gan ES kontroles institūciju vajadzībām, kā arī nepieciešamo atskaišu sagatavošanu LZIKIS lietotājiem.

LZIKIS darbībai, kā arī kopīgai zvejas kontroles informācijas apritei Eiropas Savienībā visi attiecīgie Latvijas zvejas kuģi ir aprīkoti ar Elektroniskās reģistrēšanas (ERS) un Kuģu satelītnovērošanas sistēmas (VMS) iekārtām, kas ļauj elektroniski reģistrēt zvejas datus un noteikt zvejas kuģa atrašanās vietu un pārbaudīt citus datus. LZIKIS vidē notiek arī zvejas licenču izsniegšana un nozvejas datu reģistrēšana.

Visi jūras zvejas kontroles inspektori nodrošināti ar nepieciešamo tehnisko aprīkojumu šo sistēmu attālinātai izmantošanai. Lai atklātu pārkāpumus un nodrošinātu pierādījumus, inspektori izmanto novērošanu ar droniem, pārbaudes ar eholotēm, termokameras, GPS navigācijas un naktsredzamības ierīces. Tāpat inspektoru rīcībā ir VVD inspekcijas kuģis “Mare”, laivas un cits tehniskais aprīkojums.

**ZVEJAS KONTROLES PROCESA PĀRSKATS**

**ES Kopējā zivsaimniecības politika**

Zvejas resursu pārvaldība Eiropas Savienības līmenī galvenokārt pamatojas uz kopējo pieļaujamo nozveju (KPN), zvejas kvotām, zvejas piepūles režīmiem un tehniskajiem pasākumiem.

Kopējo pieļaujamo nozveju ikgadēji nosaka lielākajai daļai komerciālo zivju sugu krājumu (reizi divos gados dziļjūras zivju resursiem). KPN priekšlikumus sagatavo Eiropas Komisija, pamatojoties uz zinātniskajiem atzinumiem par zivju krājumu stāvokli, ko izstrādājušas tādas konsultējošas organizācijas kā Starptautiskā Jūras pētniecības padome[[9]](#footnote-9) (ICES) un Zivsaimniecības zinātnes, tehnikas un ekonomikas komiteja[[10]](#footnote-10) (STECF). KPN priekšlikumus izskata ES Zivsaimniecības ministru Padome ar kvotu palīdzību sadalot KPN starp ES valstīm. Kvotas 2021. gadam noteiktas ar Zvejas iespēju regulu Nr. 2021/92[[11]](#footnote-11) un Baltijas jūras nozvejas regulu Nr. 2020/1579[[12]](#footnote-12).

Papildu Kopējās pieļaujamās nozvejas noteikšanai un valstu kvotu sadalei gandrīz visus svarīgākos zivju krājumus un zivsaimniecību pārvalda izmantojot **daudzgadu plānus**. Tajos ir noteikti zivju krājumu pārvaldības mērķi, kas izteikti kā zvejas izraisītā zivju mirstība un/vai vēlamais krājuma lielums. Atsevišķos daudzgadu plānos iekļauj zvejas piepūles ierobežojumus, ko papildina gada kopējā pieļaujamā nozveja un īpaši kontroles noteikumi. Mencas, brētliņas un reņģes krājumu izmantošana Baltijas jūrā noteikta ar Baltijas jūras daudzgadu plāna regulu Nr. 2016/1139.[[13]](#footnote-13)

Zvejas piepūles kontroles kārtību nosaka Kontroles regulas Nr. 1224/2009 IV sadaļas I nodaļas 2. iedaļa.

Zivju krājumu tehniskie saglabāšanas pasākumi ir daudzi un dažādi noteikumi, kas regulē, **kā, kad un kur zvejnieki drīkst zvejot**. Tie ar Tehnisko pasākumu regulu Nr. 2019/1241[[14]](#footnote-14) ir noteikti visiem Eiropas jūru baseiniem, bet dažādus baseinus regulējošie noteikumi atkarībā no reģionālajiem apstākļiem būtiski atšķiras. Tehniskie saglabāšanas pasākumi var būt:

* minimālie **izkraušanas** jeb zivju lieluma izmēri un minimālie resursu **saglabāšanas** apjomi,
* specifikācijas attiecībā uz zvejas rīku **konstrukciju** un **izmantojumu**,
* minimālie tīklu **acs izmēri**,
* prasība izmantot **selektīvākus zvejas rīkus**, lai samazinātu nevajadzīgu piezveju,
* slēgti **apgabali** un **sezonas**, kad zveja ir aizliegta,
* **piezvejas** (nevajadzīgu sugu vai blakussugu nozvejas) ierobežojumi,
* pasākumi, lai mazinātu zvejas ietekmi uz **jūras ekosistēmu un vidi**.

**Jūras zveja nacionālā līmenī**

Saskaņā ar Zvejniecības likuma[[15]](#footnote-15) piektā panta pirmo daļu Zemkopības ministrija nosaka zivsaimniecības nozares politiku zivju resursu pārvaldīšanas jomā, nodrošina nozares tiesību aktu izstrādi un pārrauga Latvijas Republikas teritoriālo ūdeņu un ekonomiskās zonas ūdeņu zivju resursu ilgtspējīgu izmantošanu un Eiropas Savienības Kopējās zivsaimniecības politikas ieviešanu.

MK rūpnieciskās zvejas noteikumu Nr. 296[[16]](#footnote-16) 8.11. punkts noteic, ka zvejas kuģu dzinēju nomaiņa, zvejas kuģu iegāde, jaunu zvejas kuģu būve un citu kuģu pārbūve par zvejas kuģiem jāsaskaņo ar Zemkopības ministriju, kas pārrauga zvejas kuģu kopējās dzinēju jaudas un kopējās tonnāžas atbilstību Latvijai kā Eiropas Savienības dalībvalstij noteiktajiem robežlīmeņiem.

Zvejas kuģa dzinēja jaudas pārbaudi nepieciešamības gadījumā nodrošina Valsts vides dienests sadarbībā ar Latvijas Jūras administrāciju un Latvijas Jūras akadēmiju saskaņā ar MK rūpnieciskās zvejas noteikumu Nr. 296 29.1 punktu un 10. pielikumu.

Atļauju rūpnieciskai zvejai starptautiskajos ūdeņos izsniedz Valsts vides dienests, Zemkopības ministrija izsniedz zvejniekiem papildu pilnvarojumu (īpašu atļauju) un zvejas atļauju (licenci) zvejai Baltijas jūrā un Rīgas jūras līcī aiz piekrastes ūdeņiem, bet piekrastes ūdeņos – attiecīgā piekrastes pašvaldība (Zvejniecības likuma 11. panta (3) daļa).

Saskaņā ar Ziemeļrietumu Atlantijas zvejniecības organizācijas (NAFO) regulas Nr. 2019/833[[17]](#footnote-17) 3. panta 30. punktu un 27. panta 2. punktu dalībvalstīm ikvienā zvejas kuģī laikā, kad tas veic zvejas darbības NAFO pārvaldības apgabalā, ir jānodrošina vismaz viens sertificēts un pilnvarots novērotājs, kas novēro, pārvalda un vāc informāciju par kuģa zvejas darbībām.

Kuģu satelītnovērošanas sistēma no visiem jūras zvejas kuģiem, kas garāki par 15 m un zvejas darbības veic aiz piekrastes ūdeņiem, kur dziļums sastāda vismaz 20 m, ik pēc divām stundām automātiski saņem to atrašanās vietas koordinātes.

Kapteiņi, kuru zvejas kuģu kopējais garums ir 12 metru vai vairāk, vismaz reizi dienā nozvejas datus reģistrē Elektroniskās reģistrēšanas sistēmā.

Kapteiņi, kuru zvejas kuģu kopējais garums lielāks par 10 metriem, vismaz divas stundas pirms atgriešanās krastā Elektroniskās reģistrēšanas sistēmā norāda nozvejas apjomu pa sugām un plānoto ienākšanas laiku ostā.

Zvejas kuģi, kas zveju veic aiz piekrastes zonas, nozveju izkrauj sekojošās Latvijas zvejas ostās – Liepāja, Pāvilosta, Ventspils, Roja, Mērsrags, Engure, Rīga, Skulte, Kuiviži un Salacgrīva.

LZIKIS notiek automātiska no zvejniekiem saņemto nozvejas, VMS pozīciju, zivju produktu pirmo darījumu datu pārbaude (validācija un verifikācija), ņemot vērā Kontroles regulas Nr. 1224/2009 109. pantu un Kontroles noteikumu regulas Nr. 404/2011 144. un 145. pantu.

LZIKIS paziņojumus par datu pārbaudē konstatētiem pārkāpumiem saņem VVD Zvejas pārraudzības daļa, kura pēc nepieciešamības nodod informāciju attiecīgajām VVD reģionālās vides pārvaldēm vai VVD ZKD Jūras kontroles daļai, kas atbilstoši savai kompetencei, nodrošina lietas apstākļu noskaidrošanu un attiecīga lēmuma pieņemšanu pārkāpuma lietā. Pārbaužu gaitā konstatēto kļūdu un nepilnību novēršanu nodrošina Zvejas pārraudzības daļa.

**Zvejas kontroles riska pārvaldība**

Kontroles noteikumu regulas Nr. 404/2011[[18]](#footnote-18) 98. panta 1. un 3. punkts paredz, ka dalībvalstu jūras zvejas kontroles iestādēm, izmantojot visu pieejamo informāciju, ir jāpieņem uz riska novērtējumu balstīta pieeja inspicējamo objektu izvēlei un atbilstīgi uz riska novērtējumu balstītai kontroles un noteikumu izpildes stratēģijai ir objektīvi jāveic vajadzīgās inspekcijas darbības.

Riska analīze balstās Eiropas Zvejas kontroles aģentūras (EZKA) izstrādātās riska analīzes metodoloģijā, kas ir spēkā no 2019. gada, kad pieņemts EK Kontroles noteikumu īstenošanas lēmums (ES) 2018/1986[[19]](#footnote-19) (īpašā kontroles un inspekcijas programma), kura III pielikums nosaka inspekciju mērķkritērijus Baltijas jūrā. Šī riska analīzes metodoloģija nosaka, ka Baltijas jūra tiek iedalīta flotes segmentos atkarībā no zvejas veida, apgabala un zvejas rīkiem. Katra segmenta riska līmenis tiek noteikts atkarībā no aktuālajiem riskiem, kādi tiek konstatēti, veicot riska analīzi, piemēram, zvejas datu neziņošana, nelegālu rīku izmantošana, izmetumu aizlieguma neievērošana, u.c. Riska analīze parasti tiek atjaunota reizi gadā pēc ikgadējās EZKA rīkotās riska analīzes sanāksmes, bet nepieciešamības gadījumā var tikt pārskatīta arī biežāk.

Pavisam kopā ir četri riska līmeņi: zems, vidējs, augsts un ļoti augsts. Inspekciju plānošanā tiek ņemta vērā ne tikai riska analīze, bet tādi kritēriji kā operatīvā informācija, zvejnieka pārkāpumu vēsture, caur VMS saņemtie nozvejas dati un iepriekšējie izkraušanās dati.

Riska analīzes dati ir pieejami jūras zvejas kontroles inspektoriem un VVD Zvejas kontroles departamenta Zvejas pārraudzības daļai.

VVD Zvejas kontroles departamenta Jūras kontroles daļa veic riska analīzi, bet Zvejas pārraudzības daļa (kas strādā septiņas dienas nedēļā 24 stundas diennaktī) un VVD Kurzemes, Lielrīgas un Vidzemes reģionālo vides pārvalžu jūras zvejas inspektori nodrošina tās piemērošanu inspekciju laikā.

Jūras kontroles daļas inspektori arī veic pārbaudes visās Latvijas zvejas ostās un Baltijas jūrā, kā arī starptautiskajos ūdeņos (starptautiskos zvejas kontroles pasākumos), bet viens no tās galvenajiem uzdevumiem ir RVP strādājošo jūras zvejas inspektoru pārraudzība un metodiskā vadība.

Izmantojot mobilo aplikāciju un atbilstošu tehnisko nodrošinājumu Valsts vides dienesta jūras vides inspektoriem jebkurā brīdī ir piekļuve kuģu VMS un ERS datiem. Tādējādi inspektoriem ir vieglāk noteikt savus inspekcijas mērķus saskaņā ar riska analīzes novērtējumu.

Pirms inspekcijas amatpersonas apkopo visu attiecīgo informāciju, tajā skaitā datus par zvejas licencēm un zvejas atļaujām, VMSinformāciju par pašreizējo zvejas reisu, aero novērošanas un citu novērošanas gadījumu datus, kā arī iepriekšējo inspekciju ziņojumus un attiecīgā ES zvejas kuģa karoga dalībvalsts tīmekļa vietnes drošajā daļā pieejamo informāciju. Pārkāpuma konstatēšanas gadījumā inspektori uzsāk administratīvā pārkāpuma procesu Iekšlietu ministrijas Informācijas centra Administratīvā pārkāpuma procesa atbalsta sistēmā (APAS). VVD Juridiskā departamenta Sodu piemērošanas daļas inspektoriem, izvērtējot APAS administratīvā pārkāpuma procesa lietas materiālus, un saskaņā ar Zvejniecības likuma 30. pantu, ir tiesības pārkāpējam piemērot naudas sodu, kā arī aizliegt izmantot zvejas tiesības uz laiku līdz diviem gadiem. Ja tiek konstatēts smags zvejas noteikumu pārkāpums, tad papildu šīm sankcijām zvejas licences turētājam un zvejas kuģa kapteinim tiek piešķirti arī soda punkti.

Pārbaužu laikā galvenā uzmanība tiek pievērsta pieļaujamajai 10 % kļūdai (Baltijas jūras daudzgadu plāna regulas Nr. 2016/1139 13. pants) kopējam zivju daudzumam, kuru patur uz klāja.

Minimālie kritēriji, kurus pārbauda, inspicējot zvejas kuģus jūrā:

* informācija, kas reģistrēta Elektroniskās reģistrēšanas sistēmā/zvejas žurnālā;
* Elektroniskās reģistrēšanas sistēmā/zvejas žurnālā reģistrēto zivju daudzuma salīdzinājums ar zvejas kuģī paturēto zivju daudzumu;
* zvejas licenci
* zvejas rīki, kuri atrodas uz klāja un ar kuriem tiek zvejots;
* zvejas rīku novietojums;
* kuģī paturēto zivju izmēra atbilstība noteikumiem;
* VMS funkcionēšana.

Minimālie kritēriji, kurus pārbauda, inspicējot zvejas kuģus ostā:

* informācija, kas reģistrēta Elektroniskās reģistrēšanas sistēmā / zvejas žurnālā;
* zvejas licence
* zvejas rīku atbilstība noteikumiem;
* starpība starp Elektroniskās reģistrēšanas sistēmā / zvejas žurnālā reģistrēto un izkrauto zivju daudzumu;
* nozvejas kastu un konteineru svars;
* nozvejoto zivju sugu procentuālais sastāvs lomā;
* mazizmēra zivju klātbūtne nozvejā.

Minimālie kritēriji, kurus pārbauda, inspicējot zivju izkraušanu piekrastē:

* informācija, kas reģistrēta zvejas žurnālā;
* zivju daudzums, kuru izkrauj, pa sugām un piezveja;
* mazizmēra zivis;
* zvejas rīku atbilstība noteikumiem;
* zvejas licence;
* zvejas laivas borta numurs.

Zvejas produktu uzglabāšanas, transportēšanas un tirdzniecības sauszemes operatoru inspekcijas kritēriji noteikti Kontroles noteikumu regulas Nr. 404/2011 IV sadaļā. Veicot šīs pārbaudes, tiek kontrolēta arī Izkraušanas noteikumu Nr. 94[[20]](#footnote-20) ievērošana.

Zvejas kontroles programmas laika plānojums kontroles un īstenošanas darbībām:

|  |  |  |  |
| --- | --- | --- | --- |
| **Laika periods** | **Rajons** | **Kontroles metodes (tiek pastiprinātas lieguma laikā)** | **Atbildīgās personas** |
| Visu gadu | ICES apakšrajons 25-28 | Par 15 m garāku zvejas kuģu monitorings izmantojot VMS datubāzi | VVD Zvejas kontroles departamenta Zvejas pārraudzības daļas vadītājs |
| Visu gadu | ICES apakšrajons 25-28 | Zivju izkraušanas kontrole | Kurzemes, Lielrīgas un Vidzemes RVP jūras zvejas kontroles inspektori |
| Visu gadu | ICES apakšrajons 22-24 | Veikt starptautiskas inspekcijas, sadarbojoties ar citām Baltijas jūras valstīm. | VVD Zvejas kontroles departamenta direktors |
| Visu gadu | ICES apakšrajons 25-28 | Veikt starptautiskas inspekcijas, sadarbojoties ar citām Baltijas jūras valstīm. | VVD Zvejas kontroles departamenta direktors |
| Visu gadu | ICES apakšrajons 22-24 | 1. Zvejas žurnālu, izkraušanas un VMS datu salīdzināšana;  2. Tiešsaistes datu apmaiņu starp Zvejas kuģu novērošanas centriem (VMS) (ieskaitot iepriekšēju paziņojumu datiem) un inspektoru reģionos un ostās;  3. Noliktavu, ražošanas un tirdzniecības vietu pārbaudes. | VVD Zvejas kontroles departamenta direktors un Zvejas pārraudzības daļas vadītājs, Jūras kontroles daļas vadītājs, kā arī Kurzemes RVP jūras zvejas kontroles inspektori |
| Visu gadu | ICES apakšrajons 25-28 | 1. Jūras patruļas ar VVD inspekcijas kuģi “MARE”, vai ar Latvijas un citu Baltijas jūras valstu Krasta apsardzes, Valsts robežsardzes vai Eiropas Zvejas Kontroles Aģentūras fraktētu inspekcijas kuģi.  2. ERS/zvejas žurnālu, izkraušanas un VMS datu salīdzināšana;  3. Tiešsaistes datu apmaiņu starp Zvejas kuģu novērošanas centriem (VMS) (ieskaitot iepriekšēju paziņojumu datiem) un inspektoru reģionos un ostās;  4. Transporta, noliktavu, ražošanas un tirdzniecības vietu pārbaudes. | VVD Zvejas kontroles departamenta direktors un Zvejas pārraudzības daļas vadītājs, Jūras kontroles daļas vadītājs, kā arī Kurzemes RVP jūras kontroles inspektori |
| No 01.10. līdz 31.11. | Piekrastes zonās blakus lašu nārsta upēm un nārsta upēs iekšējos ūdeņos. | 1. Jūras patruļas piekrastes zonās ar VVD inspekcijas kuģi “MARE” kā arī sadarbojoties ar Krasta apsardzi un Valsts robežsardzi;   1. 2. Inspekcijas un patrulēšana lašu un taimiņu nārsta upēs. | VVD Zvejas kontroles departamenta direktors un Zvejas pārraudzības daļas vadītājs, Jūras kontroles daļas vadītājs, kā arī Kurzemes, Lielrīgas un Vidzemes RVP inspektori. VVD Zvejas kontroles departamenta Iekšējo ūdeņu kontroles daļas vadītājs |

Lašu *(Salmo salar)* un taimiņu *(Salmo trutta)* zvejas kontrole

Valsts vides dienests un Dabas aizsardzības pārvalde pastāvīgi sadarbojas ar Valsts policiju, kā tas noteikts Zvejniecības likuma 18. pantā un ar likumu saistītajos normatīvajos aktos. Valsts policijas Galvenās kārtības policijas pārvaldes Prevencijas pārvaldes Licencēšanas un atļauju sistēmas nodaļa piedalās zvejas tiesiskuma nodrošināšanā un kontrolē. Minētās nodaļas sastāvā ir trīs darbinieki, kuriem viens no darba pienākumiem ir piedalīties pašiem un koordinēt Valsts policijas struktūrvienību darbinieku piedalīšanos Valsts vides dienesta un Dabas aizsardzības pārvaldes amatpersonu, kā arī Valsts vides dienesta pilnvaroto personu organizētajos rūpnieciskās zvejas noteikumu ievērošanas kontroles pasākumos.

Nārsta laikā oktobra un novembra mēnešos tiek pastiprināta lašu un taimiņu kontrole galvenajās Latvijas lašu nārsta upēs. Papildus sešiem VVD iekšējo ūdeņu zvejas kontroles inspektoriem Kurzemes reģionā un vienpadsmit – Rīgas un Vidzemes reģionā īpaši tiek piesaistīti arī sabiedriskie vides inspektori, Valsts un pašvaldību policija, kā arī Krasta apsardze.

Lašu un taimiņu zveju teritoriālajos ūdeņos un ekonomiskās zonas ūdeņos papildus ierobežo un regulē MK rūpnieciskās zvejas noteikumi Nr. 296:

16.8. punkts noteic, ka piekrastes ūdeņos visu gadu aizliegta lašu un taimiņu specializētā zveja ar dreifējošiem tīkliem un dreifējošām āķu jedām;

17.6. punkts noteic, ka Latvijas zvejniekiem Rīgas jūras līcī visu gadu aizliegta arī lašu un taimiņu specializētā zveja ar dreifējošiem un peldošiem noenkurotiem tīkliem un dreifējošām un noenkurotām āķu jedām aiz piekrastes ūdeņiem;

23. punkts noteic, ka rūpnieciskajā zvejā teritoriālajos un ekonomiskās zonas ūdeņos nav atļauta mazizmēra akmeņplekstu, lašu, taimiņu un sīgu piezveja, kā arī lašu, sīgu, taimiņu piezveja – no 1.oktobra līdz 15.novembrim, izņemot lašu un taimiņu zveju Rīgas jūras līča piekrastes teritorijā no Vecāķiem līdz Vaivariem, kura ietver ūdeņus no krasta līnijas līdz 20 m izobatai, kas atrodas starp perpendikuliem, kuri vilkti no krasta punktu koordinātām – N57° 05,165' E24° 07,156' un N56° 57,795' E23° 38,288' – uz 20 m izobatas līniju;

4. pielikumā noteikta zaudējumu atlīdzības pamattakse par šo noteikumu pārkāpumu (143 *euro* par katru lasi, sīgu vai taimiņu).

MK iekšējo ūdeņu rūpnieciskās zvejas noteikumi Nr. 295[[21]](#footnote-21)nosaka zivju minimālo garumu un piezvejas apjomu:

16. punkts noteic, ka minimālais garums piezvejas lomā paturamam lasim ir 60 cm, bet taimiņam – 50 cm;

21. un 28.1. punkts noteic, ka lašu un taimiņu piezveja ir aizliegta visu gadu, izņemot lašu un taimiņu nozveju, kas iegūta nespecializētajā zvejā Buļļupē un Daugavas posmā no ietekas jūrā līdz Rīgas HES;

6. pielikumā noteikta zaudējumu atlīdzības pamattakse par šo noteikumu pārkāpumu (143 *euro* par katru alatu, lasi, samu, sīgu, strauta foreli vai taimiņu).

**Mencu *(Gadus morhua)* zvejas kontrole**

Mencu zveju teritoriālajos ūdeņos un ekonomiskās zonas ūdeņos papildus regulē MK rūpnieciskās zvejas noteikumi Nr. 296:

8.23.1. apakšpunkts noteic, ka Baltijas jūrā nozvejotās mencas, ja to dzīvsvars uz kuģa ir 750 kg un vairāk drīkst izkraut un pārkraut tikai Pāvilostā, Liepājas un Ventspils ostā; tādējādi tiek nodrošināta atbilstoša mencu nozvejas kontrole;

21. punkts noteic, ka mencām bez galvas minimālais izmērs nedrīkst būt mazāks par 28 cm, mērot gar sānu līniju līdz astes spuras galam;

22.4. – 22.6. punkti noteic, ka mencu piezvejas apjoms (pēc to zvejas limita pilnīgas izmantošanas) piekrastē pašpatēriņa zvejā nedrīkst pārsniegt 10 procentu no kopējā nozvejas svara, bet mencu piezveja piekrastē citu zivju sugu komerciālajā zvejā ir atļauta tikai tad, ja konkrētajam zvejniekam ir noteikts mencu nozvejas limits vai attiecīgajiem ūdeņiem (Baltijas jūras, Rīgas jūras līča piekrastes ūdeņi) ir paredzēts mencu piezvejas limits; ja konkrētajam zvejniekam citu zivju sugu zvejā Baltijas jūras piekrastes ūdeņos mencu piezvejas apjoms noteiktā kopējā mencu piezvejas limita robežās attiecīgā gada laikā sasniedz 100 kg, zvejnieks mencu zveju var turpināt tikai tad, ja attiecīgajā pašvaldībā tiek saņemts mencu nozvejas apjoma limits;

6. pielikumā noteikti pasīvo zvejas rīku parametri mencu zvejā – āķu jedā ne vairāk par 2 000 āķu, ar āķa izmēru ne mazāku par 15 mm;

4. pielikumā noteikta zaudējumu atlīdzības pamattakse par šo noteikumu pārkāpumu (11 *euro* par katru mencas kg).

**Reņģu (*Clupea harengus*) un brētliņu (*Sprattus sprattus*) kontrole**

MK rūpnieciskās zvejas noteikumi Nr. 296 papildus regulē arī reņģu un brētliņu zveju teritoriālajos ūdeņos un ekonomiskās zonas ūdeņos (nosakot konkrētas ostas reņģu un brētliņu izkraušanai un pārkraušanai, kā arī zvejas rīku pieļaujamos parametrus, skaitu, izvietošanas nosacījumus. zvejas aizlieguma laikus un vietas).

Noteikumu 6. pielikumā noteikts, ka reņģu stāvvads nedrīkst būt garāks par 600 m ar acs izmēru no 32 līdz 60 mm un konstrukcijas linuma acs izmēru no 20 līdz 50 mm un reņģu un salaku tīklu acs izmēram jābūt no 28 līdz 50 mm.

Noteikumu 4. pielikumā noteikta zaudējumu atlīdzības pamattakse (1 *euro* par katru brētliņas, reņges, salakas kg).

**Kontroles intensitāte**

Pieejamo resursu ietvaros VVD Lielrīgas un Vidzemes RVP jūras zvejas kontroles inspektori veic arī jūras vides piesārņojuma novēršanas noteikumu ievērošanas kontroli, tomēr jūras zvejas kontroles pienākumu īpatsvars amata aprakstos ir dominējošais attiecībā pret citiem uzdevumiem.

EK Kontroles noteikumu īstenošanas lēmums Nr. 2018/1986 (1. panta 2. punkts un III pielikuma 4. punkts) nosaka, ka augsta riska un ļoti augsta riska zvejas kuģiem jūrā un ostās kopumā jāvelta vismaz 60 % pārbaužu.

Piekrastes zvejnieki tiek kontrolēti izlases kārtībā, veicot reidus vismaz četras reizes mēnesī katrā RVP, ņemot vērā laika apstākļus un zvejas intensitāti.

Attiecībā uz inspekcijām, ko uz sauszemes veic operatoriem, kuri iesaistījušies mencas, reņģes, laša un brētliņas uzglabāšanā, transportēšanā un tirdzniecībā, katra no zvejas kontrolē iesaistītajām trim VVD reģionālajam vides pārvaldēm veic vismaz piecas inspekcijas katru mēnesi.

VVD ZKD Jūras kontroles daļas inspektori reizi mēnesī līdz 10. datumam LZIKIS pārbauda RVP jūras zvejas kontroles inspektoru zvejas kuģu un zivju produktu inspekciju intensitātes izpildi un sagatavo ziņojumu VVD Zvejas kontroles departamenta direktoram.

Tāpat LZIKIS automātiski kontrolē un informē par nozvejas kvotu apjoma izpildes tuvošanos.

**Nereģistrētas, nelegāli iegūtas un neregulētas zvejas produkcijas kontrole**

Kopš 2010. gada 1. janvāra Nelegālas zvejas novēršanas regulas Nr. 1005/2008[[22]](#footnote-22) 12. panta 1. punkts noteic, ka Eiropas Savienībā ir aizliegts importēt nelegālas, nereģistrētas un neregulētas zvejas produktus, un 2. punkts, ka zvejas produktus Eiropas Savienībā importēt tikai tad, ja tiem pievienots nozvejas sertifikāts, kas apliecina to izcelsmes likumību. Reeksporta gadījumā zivju produkcijai tiek pievienots reeksporta sertifikāts, kas noteikts regulas 21. pantā. Minētie noteikumi attiecas gan uz zvejas produktu importu pa sauszemi – autoceļiem un dzelzceļu, gan ostām un lidostām.

Minētās regulas nosacījumi ir tieši piemērojami arī Latvijā, savukārt, lai precizētu operatoru saistības un Latvijas iestāžu kompetences ir pieņemti Izkraušanas noteikumi Nr. 94. Minēto noteikumu27. punkts paredz, ka Latvijas zvejnieku nozvejas atbilstību apstiprina un nozvejas sertifikātu Latvijas kuģu nozvejas eksporta gadījumā izsniedz Zemkopības ministrija. Savukārt Zvejas produktu importētājs pirms zivju produkcijas paredzamās ievešanas Latvijā iesniedz Valsts vides dienesta Zvejas pārraudzības daļā trešās valsts kompetento iestāžu apstiprinātu nozvejas sertifikātu. Reeksporta gadījumā attiecīgi tiek iesniegts reeksporta sertifikāts. VVD veic nozvejas sertifikātā minētās informācijas pārbaudi un apstiprina nozvejas sertifikātu, tādejādi atļaujot zvejas produktu importu Latvijā un līdz ar to Eiropas Savienībā. Valsts ieņēmumu dienesta Muitas pārvaldes amatpersonu pienākums robežšķērsošanas vietās un muitas iestādēs iekšzemē kontrolēt zvejas produktu importam, eksportam un reeksportam nepieciešamos nozvejas sertifikātus, kā arī pēc VVD pieprasījuma nodrošināt kravas fiziskās pārbaudes. Valsts ieņēmumu dienesta Muitas pārvaldes atbildīgās amatpersonas ir tiesīgas neatļaut zivju produkcijas importu Latvijas teritorijā no trešās valsts, ja par kravu nav iesniegts nozvejas sertifikāts, kā arī, ja VVD ir aizliedzis importu (ir pamats aizdomām, ka zivis iegūtas nelegāli).

Minētajai kārtībai pakļauti visi zvejas produkti saskaņā ar Nomenklatūras regulas Nr. 2658/87[[23]](#footnote-23) kombinētās nomenklatūras 3. nodaļu un tarifa pozīcijām 1604 un 1605, izņemot produkti, kas uzskaitīti Nelegālas zvejas novēršanas regulas Nr. 1005/2008 1. pielikumā.

Vienlaikus Zemkopības ministrija veic arī vienotās iestādes funkcijas Latvijā, nodrošinot savstarpēju palīdzību starp ES dalībvalstīm un trešo valstu administratīvajām iestādēm Nelegālas zvejas novēršanas regulas Nr. 1005/2008 īstenošanā.

**Zvejas kontroles politikas pilnveidošana**

Zvejas kontroles nosacījumu pilnveidošana notiek gan nacionālā un reģionālā, gan ES līmenī, ņemot vērā zvejas kontroles rezultātus, nozvejas kvotu izpildi un zivju krājumu stāvokli. 2021. gada 1. jūlijā Latvija pārņems BALTFISH[[24]](#footnote-24) viena gada Prezidentūru. Baltfish ir Baltijas jūras reģiona zvejniecības institūcija, kas apspriež reģionā aktuālus zivsaimniecības politikas un tās īstenošanas jautājumus un darbojas kā starpnieks starp Baltijas jūras reģiona valstīm un Eiropas Komisiju. BALTFISH Prezidentūrai pastāvīgi jānodrošina gan Augsta līmeņa grupas, gan Kontroles ekspertu grupas darbība, tāpat jāorganizē ikgadējais Forums.

**ZVEJAS KONTROLES PASĀKUMI 2021. – 2027.**

Eiropas Jūrlietu, zivsaimniecības un akvakultūras fonda regulas projekta[[25]](#footnote-25) 19. pants paredz zvejas kontroles uzlabošanas un attiecīgi no fonda atbalstāmus pasākumus laikā līdz 2027. gadam.

Zivju krājumu stāvokļa un zvejas kontroles uzlabošanai plānojamas tādas darbības, kas veicina efektīvu zvejas kontroli un tās nosacījumu izpildi, tajā skaitā novēršot nelegālu, nereģistrētu un neregulētu zveju.

Tāpat, lai veicinātu zināšanās balstītu lēmumu pieņemšanu, jāparedz pasākumi pamatotu datu pieejamībai. Kopumā, lai stiprinātu ilgspējīgu jūras apsaimniekošanu, jāparedz jūras uzraudzības/Vienotas informācijas apmaiņas vides (*Common Information Sharing Environment*) un krasta apsardzes sadarbības pasākumi.

Zvejas kontroles vajadzībām var paredzēt arī obligāto kuģu izsekošanas, elektroniskās ziņošanas, Kopējās zivsaimniecības politikas regulas Nr. 1380/2013 15. panta zivju izkraušanas nosacījumu attālinātā monitoringa un kuģu motora jaudas pastāvīgo mērīšanas sistēmu iegādes, uzstādīšanas un apkalpošanas pasākumus.

**PIELIKUMS**

**Latvijas Nacionālās jūras zvejas kontroles programmas 2014. – 2020. gadam īstenošanas apkopojums.**

Latvijas Nacionālās jūras zvejas kontroles programma 2014. –  2020. gadam īstenota ievērojot tajā norādītos indikatīvos pasākumus un rīcības plānu, kā arī izpildot EK 2013. gada Rīcības plānu zivsaimniecības kontroles sistēmas uzlabošanai Latvijā[[26]](#footnote-26), tajā skaitā:

1. pilnveidojot informācijas apriti un izstrādājot programmatūru, būtiski attīstīta Latvijas Zivsaimniecības integrētās kontroles un informācijas sistēma (LZIKIS), nodrošinot, ka visa ar rūpniecisko zveju jūrā saistītā informācija ir pieejama tikai elektroniski, piemēram, ar Elektroniskās reģistrēšanas sistēmas ERS (LZIKIS apašmoduļa) palīdzību ļaujot atteikties no papīra formāta zvejas žurnāliem, atvieglojot darbu gan zvejniekiem, gan kontroles dienestam;

LZIKIS veic automātisku nozvejas datu un iesniegtās informācijas pārbaudi tiešsaistē, nodrošina informācijas apkopošanu par Latvijas zvejas kuģu zvejas datiem, zvejas pārkāpumiem, zivju izkraušanu, zivju pirmo pirkumu cenām, elektroniskus inspektoru kontroles ziņojumus, zvejas kuģu sarakstiem, zvejnieku un zivju pircēju reģistru, zvejas un akvakultūras produktu partiju izsekojamību līdz mazumtirdzniecības vietai un informatīvo atbalstu gan nacionālo, gan ES kontroles institūciju vajadzībām Latvijā un ES, kā arī nepieciešamo atskaišu sagatavošanu LZIKIS lietotājiem;

1. LZIKIS darbībai, kā arī kopīgai kontroles informācijas apritei Eiropas Savienībā visi attiecīgie Latvijas zvejas kuģi aprīkoti ar ERS un Kuģu satelītnovērošanas sistēmas (VMS) iekārtām, kas ļauj noteikt zvejas kuģa atrašanās vietu un pārbaudīt citus datus, tāpat nodrošināta arī šo sistēmu ajaunošana un atbalsta iekārtas, piemēram, VMS Centrs, kā arī zvejas kuģu kapteiņu apmācība jauno iekārtu izmantošanai;

tāpat arī visi jūras zvejas kontroles inspektori nodrošināti ar nepieciešamo tehnisko aprīkojumu šo sistēmu attālinātai izmantošanai;

izmantojot dažādu fondu atbalstu iegādāti arī tādi tehniskie kontroles palīglīdzekļi kā kuģis “Mare”, automašīnas, laivas, to dzinēji, piekabes, portatīvie datori, planšetes, eholotes, rācijas, GPS iekārtas, droni, portatīvās drukas iekārtas, termokameras, nakts redzamības ierīces, GoPro kameras, videokameras, zivju šķirošanas galdi, elektroniskie svari, svaru indikatori, tālskaši, hidrotērpi, darba apģērbi u. c.;

1. nodrošināts programmā noteiktais minimālais ikgadējais valsts finansējums 1 268 362 *euro* (VARAM budžeta apakšprogramai 23.01.00 Valsts vides dienests) un 36 995 *euro* (Zemkopības ministrijas budžeta apakšprogramām 25.01.00 Zivju izmantošanas regulēšana, atražošana un izpēte un 25.02.00 Zivju fonds);
2. nodrošināts, ka jūras zveju kontrolē vismaz 36 Valsts vides dienesta darbinieki; Zemkopības ministrijai nosakot zivsaimniecības nozares politiku zivju resursu pārvaldīšanas jomā, tajā skaitā iedalot zvejas limitus; Valsts ieņēmumu dienesta Muitas pārvaldei pārbaudot zvejas produktu importa, eksporta un reeksporta nozvejas sertifikātus; zvejas kontrolē iesaistītajiem darbiniekiem rīkoti dažādi apmācības pasākumi;
3. laikapstākļu vai tehnisko iespēju robežās kontrolēti zvejas kuģi jūrā (mencas, laša, reņģes un brētliņas zvejas reisu kuģiem jūras inspekciju mērķis no 2014. līdz 2018. gadam augsta riska kuģiem bija vismaz 2,5 %, bet ļoti augsta riska kuģiem – vismaz 5 % pārbaudītu reisu):

|  |  |  |  |  |
| --- | --- | --- | --- | --- |
| Gads | Zvejas reisu pārbaudes jūrā, kurus veic augsta riska zvejas kuģiem | Vismaz 2,5 % zvejas reisu pārbaužu jūrā, kuras veic augsta riska zvejas kuģiem, % | Zvejas reisu pārbaudes jūrā, kurus veic ļoti augsta riska zvejas kuģiem | Vismaz 5 % zvejas reisu pārbaužu jūrā, kuras veic ļoti augsta riska zvejas kuģiem, % |
| 2014 | 32 | 1,21 | 33 | 1,28 |
| 2015 | 43 | 1,62 | 73 | 2,26 |
| 2016 | 52 | 2,18 | 76 | 2,96 |
| 2017 | 50 | 2,26 | 54 | 3,61 |
| 2018 | 55 | 2,81 | 48 | 2,52 |
| Gads | Vismaz 60 % no visām zvejas kuģu pārbaudēm jūrā ir veiktas zvejas kuģos, kas pieder pie flotes segmentiem divās augstākā riska kategorijās, pārbaužu skaits | | Vismaz 60 % no visām zvejas kuģu pārbaudēm jūrā ir veiktas zvejas kuģos, kas pieder pie flotes segmentiem divās augstākā riska kategorijās, % | |
| 2019 | 108 | | 90 | |
| 2020 | 94 | | 90 | |

EK īstenošanas lēmums Nr. 2018/1986 (1. panta 2. punkts, 13. pants un III pielikuma 4. punkts) ar 2019. gada 1. janvāri atcēla ES dalībvalstīm iepriekš noteiktos un arī Latvijas Zvejas kontroles programmā attiecīgi plānotos zvejas kontroles mērķkritērijus augsta riska un ļoti augsta riska zvejas kuģiem jūrā un ostās, to vietā nosakot, ka abu grupu kuģiem jūrās un ostās jāvelta vismaz 60 % no zvejas reisu pārbaudēm;

1. kontrolēti zvejas kuģi ostās:

|  |  |  |  |  |
| --- | --- | --- | --- | --- |
| Gads | Augsta riska kuģu izkraušanās pārbaužu skaits ostā | Ostā veiktas inspekcijas, ko piemēro vismaz 10 % no kopējiem daudzumiem, kurus izkrāvuši augsta riska zvejas kuģi, % | Ļoti augsta riska kuģu izkraušanās gadījumi ostā | Ostā veiktas inspekcijas, ko piemēro vismaz 15 % no kopējiem daudzumiem, kurus izkrāvuši ļoti augsta riska zvejas kuģi, % |
| 2014 | 393 | 14,89 | 434 | 16,87 |
| 2015 | 426 | 16,06 | 589 | 18,27 |
| 2016 | 342 | 14,31 | 503 | 19,59 |
| 2017 | 409 | 18,52 | 294 | 19,53 |
| 2018 | 285 | 14,54 | 293 | 15,36 |
| Gads | Vismaz 60 % no visām zvejas kuģu pārbaudēm ostās ir veiktas zvejas kuģos, kas pieder pie flotes segmentiem divās augstākā riska kategorijās, pārbaužu skaits | | Vismaz 60 % no visām zvejas kuģu pārbaudēm ostās ir veiktas zvejas kuģos, kas pieder pie flotes segmentiem divās augstākā riska kategorijās, % | |
| 2019 | 609 | | 92 | |
| 2020 | 538 | | 82 | |

1. kontrolēta zvejas produktu aprite un pārbaudīti importa un aptiprināti eksporta sertifikāti:

|  |  |  |  |
| --- | --- | --- | --- |
| Gads | Pārbaudes zivju uzglabāšanas, transportēšanas un tirdzniecības vietās, pārbaužu skaits (Valsts vides dienesta Lielrīgas, Valmieras, Ventspils un Liepājas reģionālā vides pārvaldes veic vismaz piecas inspekcijas mēnesī)[[27]](#footnote-27) | VVD izskatītie zivju importētāja nozvejas sertifikāti, skaits | ZM apstiprinātie nozvejas sertifikāti zvejas produktu eksportam, skaits |
| 2014 | 298 | 716 | 1216 |
| 2015 | 279 | 525 | 436 |
| 2016 | 272 | 807 | 327 |
| 2017 | 274 | 986 | 533 |
| 2018 | 248 | 967 | 627 |
| 2019 | 286 | 933 | 399 |
| 2020 | 232 | 936 | 272 |

1. mencas krājumu saglabāšanai 2019. gadā piemērots tās specializētās zvejas liegums[[28]](#footnote-28) un 2020. gadā arī pastiprinātas kontroles pasākumi un papildu prasības zvejniekiem, lai nodrošinātu mencu piezvejas kvotas ievērošanu[[29]](#footnote-29).

Visvairāk un smagākie pārkāpumus jūras zvejas kontrolē atklāti zvejas kuģu izkraušanas inspekcijās ostās. Visbiežāk sastopamais pārkāpuma veids ir nepareiza nozvejas daudzuma reģistrācija, pārsniedzot pieļaujamo 10 % pielaidi. Pēdējos piecos gados jūras zvejas kontrolē ir konstatēti 16 smagi zvejas noteikumu pārkāpumi, par kuriem zvejas licences turētājam un zvejas kuģa kapteinim ir piešķirti soda punkti. Vidējā soda nauda šajos gadījumos bija 2 232 *euro*.

Kopumā programmas darbības laikā nodrošinātas ES prasības jūras zvejas kontrolē. Īpaši, fiziskās inspekcijas atbalstot ar elektronisku kontroles informācijas apriti un riska analīzi, jau preventīvi mazinot nelegālu, nereģistrētu un neregulētu zveju un nelegālas darbības ar zvejas produktiem. Tādā veidā veicinot ilgtspējīgu zivsaimniecības attīstību un zivju krājumu saglabāšanos.

|  |  |
| --- | --- |
| Vides aizsardzības un reģionālās attīstības ministrs | A. T. Plešs |
| Vīza: valsts sekretārs | E. Balševics |

V. Šļaukstiņš, 67026523

valdimarts.slaukstins@varam.gov.lv

E. Šmite, 67408169

evija.smite@vvd.gov.lv

1. Padomes 2009. gada 20. novembra Regula (EK) Nr. [1224/2009](https://eur-lex.europa.eu/legal-content/EN/TXT/?uri=CELEX%3A02009R1224-20190814), ar ko izveido Kopienas kontroles sistēmu, lai nodrošinātu atbilstību kopējās zivsaimniecības politikas noteikumiem, un groza Regulas (EK) Nr. 847/96, (EK) Nr. 2371/2002, (EK) Nr. 811/2004, (EK) Nr. 768/2005, (EK) Nr. 2115/2005, (EK) Nr. 2166/2005, (EK) Nr. 388/2006, (EK) Nr. 509/2007, (EK) Nr. 676/2007, (EK) Nr. 1098/2007, (EK) Nr. 1300/2008 un (EK) Nr. 1342/2008, un atceļ Regulas (EEK) Nr. 2847/93, (EK) Nr. 1627/94 un (EK) Nr. 1966/2006 [↑](#footnote-ref-1)
2. Eiropas Komisijas interneta vietnē publicētā informācija par Kopējo zivsaimniecības politiku: <https://ec.europa.eu/fisheries/cfp_lv> [↑](#footnote-ref-2)
3. Eiropas Parlamenta un Padomes 2013. gada 11. decembra regula (ES) Nr. [1380/2013](https://eur-lex.europa.eu/legal-content/EN/TXT/?uri=CELEX:02013R1380-20190814) par kopējo zivsaimniecības politiku un ar ko groza Padomes Regulas (EK) Nr. 1954/2003 un (EK) Nr. 224/2009 un atceļ Padomes Regulas (EK) Nr. 2371/2002 un (EK) Nr. 639/2004 un Padomes Lēmumu Nr. 2004/585/EK. [↑](#footnote-ref-3)
4. Vides aizsardzības un reģionālās attīstības ministrijas izstrādātā Latvijas Nacionālā jūras zvejas kontroles programma 2014. – 2020. gadam un ziņojumi par tās īstenošanu piejami Politikas plānošanas dokumentu datu bāzē: <http://polsis.mk.gov.lv/> [↑](#footnote-ref-4)
5. <https://www.zm.gov.lv/zivsaimnieciba/statiskas-lapas/zvejnieciba/apraksti?nid=700#jump> [↑](#footnote-ref-5)
6. <https://www.zm.gov.lv/public/files/CMS_Static_Page_Doc/00/00/00/73/21/Pirmo_pirceju_apliecibas_uz_25022021.pdf> [↑](#footnote-ref-6)
7. <https://bior.lv/lv> [↑](#footnote-ref-7)
8. <https://www.vvd.gov.lv/lv> [↑](#footnote-ref-8)
9. <https://www.ices.dk/Pages/default.aspx> [↑](#footnote-ref-9)
10. <https://stecf.jrc.ec.europa.eu/> [↑](#footnote-ref-10)
11. Padomes 2021. gada 28. janvāra Regula (ES) Nr. [2021/92](https://eur-lex.europa.eu/legal-content/LV/TXT/?uri=CELEX:32021R0092) ar ko 2021. gadam nosaka konkrētu zivju krājumu un zivju krājumu grupu zvejas iespējas, kuras piemērojamas Savienības ūdeņos un – attiecībā uz Savienības zvejas kuģiem – konkrētos ūdeņos, kas nav Savienības ūdeņi [↑](#footnote-ref-11)
12. Padomes 2020. gada 29. oktobra Regula (ES) Nr. [2020/1579](https://eur-lex.europa.eu/eli/reg/2020/1579/oj/?locale=LV), ar ko 2021. gadam nosaka konkrētu zivju krājumu un zivju krājumu grupu zvejas iespējas, kuras piemērojamas Baltijas jūrā, un groza Regulu (ES) Nr. 2020/123 attiecībā uz konkrētām zvejas iespējām citos ūdeņos [↑](#footnote-ref-12)
13. Konsolidēts teksts: Eiropas Parlamenta un Padomes 2016. gada 6. jūlija Regula (ES) [2016/1139](https://eur-lex.europa.eu/legal-content/LV/TXT/?uri=CELEX:02016R1139-20201201) ar kuru izveido daudzgadu plānu mencas, reņģes un brētliņas krājumiem Baltijas jūrā un zvejniecībām, kas šos krājumus izmanto, un ar kuru groza Padomes Regulu (EK) Nr. 2187/2005 un atceļ Padomes Regulu (EK) Nr. 1098/2007 [↑](#footnote-ref-13)
14. Konsolidēts teksts: Eiropas Parlamenta un Padomes 2019. gada 20. jūnija Regula (ES) Nr. [2019/1241](https://eur-lex.europa.eu/legal-content/LV/TXT/?uri=CELEX:02019R1241-20210101) par zvejas resursu saglabāšanu un jūras ekosistēmu aizsardzību ar tehniskiem pasākumiem un ar ko groza Padomes Regulas (EK) Nr. 1967/2006, (EK) Nr. 1224/2009 un Eiropas Parlamenta un Padomes Regulas (ES) Nr. 1380/2013, (ES) 2016/1139, (ES) 2018/973, (ES) 2019/472 un (ES) 2019/1022 un atceļ Padomes Regulas (EK) Nr. 894/97, (EK) Nr. 850/98, (EK) Nr. 2549/2000, (EK) Nr. 254/2002, (EK) Nr. 812/2004 un (EK) Nr. 2187/2005 [↑](#footnote-ref-14)
15. <https://likumi.lv/ta/id/34871-zvejniecibas-likums#p13> [↑](#footnote-ref-15)
16. Ministru kabineta 2007. gada 2. maija noteikumi Nr. [296](https://likumi.lv/ta/id/156709-noteikumi-par-rupniecisko-zveju-teritorialajos-udenos-un-ekonomiskas-zonas-udenos) „Noteikumi par rūpniecisko zveju teritoriālajos ūdeņos un ekonomiskās zonas ūdeņos”. [↑](#footnote-ref-16)
17. Eiropas Parlamenta un Padomes 2019. gada 20. maija Regula (ES) Nr. [2019/833](https://eur-lex.europa.eu/legal-content/lv/TXT/?uri=CELEX%3A32019R0833), ar kuru nosaka saglabāšanas un izpildes panākšanas pasākumus, kas piemērojami Ziemeļrietumu Atlantijas zvejniecības organizācijas pārvaldības apgabalā, groza Regulu (ES) 2016/1627 un atceļ Padomes Regulas (EK) Nr. 2115/2005 un (EK) Nr. 1386/2007 [↑](#footnote-ref-17)
18. Eiropas Komisijas 2011. gada 8. aprīļa Īstenošanas regula (ES) Nr. [404/2011](https://eur-lex.europa.eu/legal-content/lv/TXT/?uri=CELEX%3A32011R0404) ar kuru pieņem sīki izstrādātus noteikumus par to, kā īstenojama Padomes Regula (EK) Nr. 1224/2009, ar ko izveido Kopienas kontroles sistēmu, lai nodrošinātu atbilstību kopējās zivsaimniecības politikas noteikumiem. [↑](#footnote-ref-18)
19. Eiropas Komisijas 2018. gada 13. decembra Īstenošanas lēmums (ES) Nr. [2018/1986](https://eur-lex.europa.eu/legal-content/LV/TXT/?uri=CELEX:32018D1986), ar ko izveido īpašas kontroles un inspekcijas programmas konkrētām zvejniecībām un atceļ Īstenošanas lēmumus 2012/807/ES, 2013/328/ES, 2013/305/ES un 2014/156/ES. [↑](#footnote-ref-19)
20. Ministru kabineta 2018. gada 20. februāra noteikumi Nr. [94](https://likumi.lv/ta/id/297288-nozvejoto-zivju-izkrausanas-kontroles-un-zivju-tirdzniecibas-un-transporta-objektu-noliktavu-un-razosanas-telpu-parbaudes-noteikumi) „Nozvejoto zivju izkraušanas kontroles un zivju tirdzniecības un transporta objektu, noliktavu un ražošanas telpu pārbaudes noteikumi”. [↑](#footnote-ref-20)
21. Ministru kabineta 2007. gada 2. maija noteikumi Nr. [295](https://likumi.lv/ta/id/156708-noteikumi-par-rupniecisko-zveju-ieksejos-udenos) “*Noteikumi par rūpniecisko zveju iekšējos ūdeņos*” [↑](#footnote-ref-21)
22. Padomes 2008. gada 29. septembra Regula (EK) Nr. [1005/2008](https://eur-lex.europa.eu/legal-content/lv/TXT/?uri=CELEX%3A32008R1005) ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju, un ar ko groza Regulas (EEK) Nr. 2847/93, (EK) Nr. 1936/2001 un (EK) Nr. 601/2004, un ar ko atceļ Regulas (EK) Nr. 1093/94 un (EK) Nr. 1447/1999 [↑](#footnote-ref-22)
23. Padomes 1987. gada 23. jūlija Regula Nr. [2658/87](https://eur-lex.europa.eu/legal-content/LV/TXT/?uri=CELEX%3A01987R2658-20210101) par tarifu un statistikas nomenklatūru un kopējo muitas tarifu [↑](#footnote-ref-23)
24. <https://www.fishsec.org/baltic/baltfish/> [↑](#footnote-ref-24)
25. Eiropas Komisijas sākotnējā priekšlikumu Nr. [2018/0210](https://eur-lex.europa.eu/legal-content/EN/ALL/?uri=COM:2018:390:FIN) (COD) EIROPAS PARLAMENTA UN PADOMES REGULAI par Eiropas Jūrlietu un zivsaimniecības fondu un ar ko atceļ Eiropas Parlamenta un Padomes Regulu (ES) Nr. 508/2014 (19. pants). [↑](#footnote-ref-25)
26. Eiropas Komisijas 2013. gada 30. maija īstenošanas lēmums Nr. C(2013) 2998 par zivsaimniecības kontroles rīcības plāna izveidi kopā ar Latvijas Republiku saskaņā ar Regulas (EK) Nr. 1224/2009 102. panta 4. punktu. [↑](#footnote-ref-26)
27. Sākot ar 2020. gada 1. janvāri Valmieras RVP kopā ar Madonas RVP apvienota Vidzemes RVP, bet Venstpils un Liepājas RVP apvienota Kurzemes RVP. [↑](#footnote-ref-27)
28. Komisijas 2019. gada 22. jūlija Īstenošanas regula (ES) Nr. [2019/1248](https://eur-lex.europa.eu/legal-content/EN/TXT/?uri=CELEX:32019R1248%20), ar ko nosaka pasākumus ar mērķi samazināt nopietnu apdraudējumu mencas (Gadus morhua) Baltijas jūras austrumdaļas krājuma saglabāšanai (zaudējusi spēku). [↑](#footnote-ref-28)
29. Zemkopības ministrijas 2019. gada 30. decembra lēmums Nr. [4.1-12e/163](https://likumi.lv/ta/id/311745-par-mencu-piezvejas-izmantosanas-un-plekstu-zvejas-papildu-regulejumu-2020-gada-sakara-ar-mencu-specializetas-zvejas-liegumu) “Par mencu piezvejas izmantošanas un plekstu zvejas papildu regulējumu 2020. gadā sakarā ar mencu specializētās zvejas liegumu” un tā grozījumi. [↑](#footnote-ref-29)